SL Uradni list Evropske unije L 81/44

DIREKTIVA KOMISIJE 2005/27/ES

z dne 29. marca 2005

o spremembi Direktive 2003/97/ES Evropskega parlamenta in Sveta o približevanju zakonodaje držav članic o homologaciji naprav za posredno gledanje in vozil, opremljenih s temi napravami, zaradi prilagajanja tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1) in zlasti člena 13(2) Direktive,

ob upoštevanju Direktive 2003/97/ES Evropskega parlamenta in Sveta z dne 10. novembra 2003 o približevanju zakonodaje držav članic o homologaciji naprav za posredno gledanje in vozil, opremljenih s temi napravami, ki spreminja Direktivo 70/156/EGS in razveljavlja Direktivo 71/127/EGS (2), in zlasti člena 2 Direktive,

ob upoštevanju naslednjega:

(1) Direktiva 2003/97/ES je ena od posamičnih direktiv v okviru postopka homologacije Skupnosti, uvedenega z Direktivo 70/156/EGS. Določbe Direktive 70/156/EGS v zvezi s sistemi, sestavnimi deli in samostojnimi tehničnimi enotami vozil se zato uporabljajo za Direktivo 2003/97/ES.

(2) Da bi se zmanjšal mrtvi kot vozil N2, katerih masa ne presega 7,5 tone, je treba spremeniti nekatere zahteve določene v Direktivi 2003/97/ES.

(3) Od leta 2003 je bil dosežen znaten tehnični napredek pri vzvratnih ogledalih. Zdaj je mogoče na nekatera vozila N2, katerih masa ne presega 7,5 tone, namestiti širokokotna vzvratna ogledala. Zato je primerno spremeniti Direktivo 2003/97/ES z dodatno zahtevo, da se širokokotna vzvratna ogledala razreda IV namestijo na tista vozila kategorije N2, ki imajo podobno kabino kot vozila N3. Možnost namestitve ogledala za opazovanje bližnjega področja razreda V naj velja kot ustrezen kriterij za razlikovanje med obema tipoma vozil N2.

(4) Vozila, ki imajo konstrukcijsko določen naklon naslona sedeža, ne bi mogla izpolnjevati standardnih zahtev. Zato bi bilo treba za takšna vozila uvesti korekcijski faktor.

(5) Primerno je tudi spremeniti upravne določbe za homologacijo z uvedbo identifikacijskih številk novih držav članic, ki so k Skupnosti pristopile 1. maja 2004.

(6) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku, ustanovljenega s členom 13(1) Direktive 70/156/EGS –

SPREJELA NASLEDNJO DIREKTIVO:

Člen 1

Prilogi I in III k Direktivi 2003/97/ES se spremenita v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 19. oktobra 2005. Države članice takoj sporočijo Komisiji besedila teh predpisov in korelacijsko tabelo med predpisi in Direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 29. marca 2005 Za Komisijo Günter VERHEUGEN Podpredsednik

(1) UL L 42, 23.2.1970, str. 1. Direktiva, kakor je bila nazadnje spremenjena z Direktivo Komisije 2004/104/ES (UL L 337, 13.11.2004, str. 13).

(2) UL L 25, 29.1.2004, str. 1.